CELEX: 32019D0968
Language: fi
Date: 2019-06-06 00:00:00
Title: Neuvoston täytäntöönpanopäätös (EU) 2019/968, annettu 6 päivänä kesäkuuta 2019, DNA-tietoja koskevan automaattisen tietojenvaihdon aloittamisesta Yhdistyneen kuningaskunnan kanssa

13.6.2019   
               
               
                  FI
               
               
                  Euroopan unionin virallinen lehti
               
               
                  L 156/8
               
            
         NEUVOSTON TÄYTÄNTÖÖNPANOPÄÄTÖS (EU) 2019/968,
         annettu 6 päivänä kesäkuuta 2019,
         DNA-tietoja koskevan automaattisen tietojenvaihdon aloittamisesta Yhdistyneen kuningaskunnan kanssa
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi 23 päivänä kesäkuuta 2008 tehdyn neuvoston päätöksen 2008/615/YOS (1) ja erityisesti sen 33 artiklan,
         ottaa huomioon Euroopan parlamentin lausunnon (2),
         sekä katsoo seuraavaa:
         
                     (1)
                  
                  
                     Päätöksen 2008/615/YOS 25 artiklan 2 kohdan mukaan kyseisessä päätöksessä tarkoitettu henkilötietojen toimittaminen voidaan aloittaa vasta, kun kyseisen päätöksen 6 luvussa säädetyt tietosuojaa koskevat yleiset säännökset on pantu täytäntöön tietojen toimittamiseen osallistuvien jäsenvaltioiden lainsäädännössä.
                  
               
                     (2)
                  
                  
                     Neuvoston päätöksen 2008/616/YOS (3) 20 artiklassa säädetään, että johdanto-osan 1 kappaleessa tarkoitetun edellytyksen täyttyminen päätöksen 2008/615/YOS 2 luvun mukaisen automaattisen tietojenvaihdon osalta on varmistettava kyselyyn, arviointikäyntiin ja testausajoon perustuvan arviointiraportin pohjalta.
                  
               
                     (3)
                  
                  
                     Yhdistynyt kuningaskunta on antanut neuvoston pääsihteeristölle tiedot kansallisista DNA-analyysitietokannoista, joihin sovelletaan päätöksen 2008/615/YOS 2–6 artiklaa, ja kyseisen päätöksen 3 artiklan 1 kohdassa tarkoitetuista edellytyksistä automaattiselle haulle kyseisen päätöksen 36 artiklan 2 kohdan mukaisesti.
                  
               
                     (4)
                  
                  
                     Päätöksen 2008/616/YOS liitteessä olevan 4 luvun 1.1 kohdan mukaan asiaa käsittelevä neuvoston työryhmä laatii kyselyn, joka koskee kutakin automaattista tietojenvaihtoa, ja heti kun jäsenvaltio katsoo täyttävänsä edellytykset tietojen jakamiseksi kyseisessä tietoluokassa, se vastaa kyselyyn.
                  
               
                     (5)
                  
                  
                     Yhdistynyt kuningaskunta on vastannut tietosuojaa koskevaan kyselyyn ja DNA-tietojen vaihtoa koskevaan kyselyyn.
                  
               
                     (6)
                  
                  
                     Yhdistynyt kuningaskunta on toteuttanut Itävallan ja Saksan kanssa onnistuneen testausajon.
                  
               
                     (7)
                  
                  
                     Yhdistyneeseen kuningaskuntaan on tehty arviointikäynti, ja Itävallan, Saksan ja Ranskan arviointiryhmä on laatinut arviointikäynnistä raportin, joka on toimitettu asiaa käsittelevälle neuvoston työryhmälle.
                  
               
                     (8)
                  
                  
                     Neuvostolle on esitetty arviointiraportti, jossa on yhteenveto DNA-tietojen vaihtoa koskeneiden kyselyn, arviointikäynnin ja testausajon tuloksista.
                  
               
                     (9)
                  
                  
                     Neuvosto otti huomioon kaikkien niiden jäsenvaltioiden hyväksynnän, joita päätös 2008/615/YOS sitoo, ja totesi 11 päivänä lokakuuta 2018, että Yhdistynyt kuningaskunta on pannut täysimääräisesti täytäntöön päätöksen 2008/615/YOS 6 luvussa säädetyt tietosuojaa koskevat yleiset säännökset.
                     Lisäksi neuvosto pyysi, että Yhdistynyt kuningaskunta 12 kuukauden kuluessa automaattisen tietojenvaihdon käynnistämisestä arvioisi uudelleen epäiltyjen profiilien automatisoidusta DNA-tietojen vaihdosta poissulkemista koskevaa toimintatapaansa Prümin sopimuksen mukaisesta DNA-tietojenvaihdosta saadun operatiivisen kokemuksen ja arviointikäyntiraportissa esitettyjen selvitysten pohjalta.
                  
               
                     (10)
                  
                  
                     Näin ollen Yhdistyneellä kuningaskunnalla olisi oltava DNA-tietojen automaattisen haun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 3 ja 4 artiklan mukaisesti. Ottaen kuitenkin huomioon epäiltyjen profiilien DNA-tietojen automaattiseen tietojenvaihtoon sisällyttämisen käytännön ja operatiivisen merkityksen yleiselle turvallisuudelle ja erityisesti terrorismin ja rajatylittävän rikollisuuden torjunnalle, Yhdistyneen kuningaskunnan olisi arvioitava uudelleen toimintatapaansa epäiltyjen profiileja koskevan tiedonvaihdon osalta. Jos Yhdistynyt kuningaskunta ei Prümin sopimuksen mukaisesta DNA-tietojenvaihdosta 12 ensimmäisen kuukauden kuluessa saadun operatiivisen kokemuksen pohjalta ole ilmoittanut neuvostolle uudelleenarvioineensa toimintatapaansa, neuvoston tulee arvioida tilanne uudelleen päättääkseen, jatketaanko Prümin sopimuksen mukaista DNA-tietojen automaattista tietojenvaihtoa Yhdistyneen kuningaskunnan kanssa vai lopetetaanko se.
                  
               
                     (11)
                  
                  
                     Päätöksen 2008/615/YOS 33 artiklassa neuvostolle myönnetään täytäntöönpanovalta hyväksyä toimenpiteet, joita mainitun päätöksen täytäntöönpano edellyttää, erityisesti mainitun päätöksen mukaisen henkilötietojen vastaanottamisen ja toimittamisen osalta.
                  
               
                     (12)
                  
                  
                     Koska tällaisen täytäntöönpanovallan käyttöön ottamista koskevat edellytykset ovat täyttyneet ja sitä koskevaa menettelyä on noudatettu, olisi annettava täytäntöönpanopäätös DNA-tietoja koskevan automaattisen tietojenvaihdon aloittamisesta Yhdistyneen kuningaskunnan kanssa, jotta kyseinen jäsenvaltio voi vastaanottaa ja toimittaa henkilötietoja päätöksen 2008/615/YOS 3 ja 4 artiklan mukaisesti.
                  
               
                     (13)
                  
                  
                     Päätös 2008/615/YOS sitoo Tanskaa, Irlantia ja Yhdistynyttä kuningaskuntaa, ja sen vuoksi Tanska, Irlanti ja Yhdistynyt kuningaskunta osallistuvat tämän päätöksen, jolla pannaan täytäntöön päätös 2008/615/YOS, hyväksymiseen ja soveltamiseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneellä kuningaskunnalla on DNA-tietojen automaattisen haun ja vertailun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 3 ja 4 artiklan mukaisesti 14 päivästä kesäkuuta 2019 alkaen.
         
         
            2 artikla
            Yhdistynyt kuningaskunta saattaa viimeistään 15 päivänä kesäkuuta 2020 päätökseen epäiltyjen profiilien automatisoidusta DNA-tietojen vaihdosta poissulkemista koskevan toimintatapansa uudelleenarvioinnin.
            Jos Yhdistynyt kuningaskunta ei ole ensimmäisessä alakohdassa tarkoitettuun päivämäärään mennessä ilmoittanut neuvostolle antavansa epäiltyjen DNA:ta saataville päätöksen 2008/615/YOS mukaisesti, neuvoston on kolmen kuukauden kuluessa arvioitava tilanne uudelleen päättääkseen, jatketaanko DNA-tietojen vaihtoa Yhdistyneen kuningaskunnan kanssa vai lopetetaanko se.
         
         
            3 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            Tätä päätöstä sovelletaan perussopimusten mukaisesti.
         
         
            Tehty Luxemburgissa 6 päivänä kesäkuuta 2019.
            
               
                  Neuvoston puolesta
               
               
                  Puheenjohtaja
               
               A. BIRCHALL
            
         
         
            (1)  EUVL L 210, 6.8.2008, s. 1.
         
            (2)  Lausunto annettu 12. maaliskuuta 2019 (ei vielä julkaistu virallisessa lehdessä).
         
            (3)  Neuvoston päätös 2008/616/YOS, tehty 23 päivänä kesäkuuta 2008, rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn päätöksen 2008/615/YOS täytäntöönpanosta (EUVL L 210, 6.8.2008, s. 12).